OBH 350/1996.
Az állampolgári jogok országgyűlési biztosa általános helyettesének jelentése
Ügyintéző: dr. Endrődi Zsuzsa

Az eljárás megindulása:

Panaszos beadványában sérelmezte, hogy a többszöri jelzése ellenére sem születik megoldás a szemetes kukák utcán való tárolása és a kutyaürülék eltávolítása ügyében. Panaszkodott még támfal rongálás és sírmegváltás ügyében is, de tájékoztatása szerint a támfalat azóta kijavították, a sírhely használatról pedig a polgármester adott számára részletes tájékoztatást. Panaszos szerint továbbra sincs előrelépés az általa kifogásolt köztisztasági kérdésekben.

Érintett alkotmányos jogok:

A Magyar Köztársaságban mindenkinek joga van arra, hogy egyedül vagy másokkal együttesen írásban kérelmet vagy panaszt terjesszen az illetékes állami szerv elé (Alkotmány 64. §). 

Alkalmazott jogszabály:

A közérdekű bejelentésekről, javaslatokról és panaszokról szóló 1977. évi I. törvény 9. § (1) bekezdése, mely szerint a közérdekű bejelentést, illetőleg javaslatot az elintézésre hivatott szerv köteles az ügy megvizsgálása és a tényállás megállapítása alapján elintézni.

10. § (1) bekezdés: A közérdekű bejelentések és javaslatok vizsgálatában  és elintézésében eljáró és közreműködő szervek kötelesek az ügy érdemi vizsgálása érdekében haladéktalanul megtenni a szükséges intézkedéseket.

13. §. (3) bekezdés: Ha a közérdekű javaslat hasznos, de a nemzetgazdasági vagy a helyi fejlesztési lehetőségek, vagy más alapos okok miatt egyelőre nem valósítható meg, erről a javaslattevőt tájékoztatni kell.

A megállapított tényállás, a vizsgálat megállapításai:

Panaszos beadványában foglaltakkal kapcsolatban tájékoztatást kértem Pécs polgármesterétől, aki kivizsgáltatta a panaszban foglaltakat és a következőket válaszolta:  
Levelem alapján utasította a Közterületfelügyeletet, hogy haladéktalanul ellenőrizzék azt az utcát, ahol olyan módon tárolják a szemetesedényt, hogy a járókelők a járda helyett kénytelenek az úttesten közlekedni. A szemetesedény helytelen tárolását megakadályozandó a polgármester kérte az ellenőrzések megismétlését is. A kutyák szemetelésével kapcsolatos javaslatra a panaszos a  Hatósági Irodától 1998. június 24-én kapott választ  A levélben tájékoztatták arról, hogy az ebtartást is részletesen szabályozó, önkormányzati rendelet módosítására várhatóan 1998 őszén kerül sor, és ennek előkészítése során panaszos javaslatait is megfontolás tárgyává teszik. 
Eljárásom során azt vizsgáltam, hogy a panaszost az alkotmányban rögzített kérelem és panasz előterjesztéséhez való jogával  összefüggésben érte-e sérelem. Az ebtartással kapcsolatos rendelet nem volt  a vizsgálat tárgya. Ezért a polgármesternek - a panasz kivizsgálása során adott tájékoztatását - elfogadtam. Panaszos választ kapott közérdekű javaslataira, és a polgármester kezdeményezte azokat az intézkedéseket, amelyek a közérdekű javaslatok megvalósulását segítik. Alkotmányos jogokkal összefüggő visszásságot a vizsgálat nem tárt fel, az ügyet ezért lezárom.

Budapest, 1999. március 29.

										Dr. Polt Péter